2022. gada 5. jūlijā Ieteikumi Nr. 120

Rīgā (Finanšu un kapitāla tirgus komisijas padomes

sēdes protokols Nr. 28 3. p.)

Ieteikumi sankciju noteikšanai personām, kuras pārkāpušas finanšu un kapitāla tirgu regulējošos normatīvos aktus

Izdoti saskaņā ar Finanšu un kapitāla tirgus komisijas likuma

17.1 panta otro daļu

**1. Vispārīgie noteikumi**

1. Ieteikumi nosaka kārtību, kādā Finanšu un kapitāla tirgus komisija (tālāk tekstā – Komisija) nosaka piemērojamo sankciju personām, kuras pārkāpušas finanšu un kapitāla tirgu regulējošos normatīvos aktus.

2. Ieteikumu mērķis ir nodrošināt:

2.1. vienveidīgu un vienlīdzīgu sankciju piemērošanu;

2.2. vienveidīgus un vienlīdzīgus nosacījumus attiecībā uz administratīvo līgumu slēgšanu;

2.3. samērīgu lēmumu pieņemšanu atbilstoši faktiskajiem apstākļiem un pieļautā pārkāpuma raksturam un smagumam, lai panāktu efektīvu finanšu un kapitāla tirgus dalībnieku un atbildīgo personu darbības uzlabošanos un pārkāpuma novēršanu;

2.4. informētību par pamatprincipiem, kas tiek ņemti vērā, nosakot sankcijas;

2.5. normatīvo aktu prasību ievērošanu un atturēšanos no pārkāpumu izdarīšanas.

3. Ieteikumi piemērojami gadījumos, kad Komisijai jāpieņem lēmums par sankciju piemērošanu kredītiestādēm, krājaizdevu sabiedrībām, apdrošinātājiem, pārapdrošinātājiem, maksājumu iestādēm, elektroniskās naudas iestādēm, maksājumu sistēmām, apdrošināšanas starpniekiem, apdrošināšanas papildpakalpojuma starpniekiem, pārapdrošināšanas starpniekiem, ieguldījumu brokeru sabiedrībām, ieguldījumu pārvaldes sabiedrībām, privātajiem pensiju fondiem, emitentiem, ieguldītājiem, valsts fondēto pensiju shēmas līdzekļu pārvaldītājiem, alternatīvo ieguldījumu fondu pārvaldniekiem, kolektīvās finansēšanas pakalpojumu sniedzējiem, turētājbankas funkciju veicējiem un citiem finanšu un kapitāla tirgus dalībniekiem, kuru uzraudzību veic Komisija, (tālāk tekstā kopā – finanšu un kapitāla tirgus dalībnieki), kā arī par pārkāpumu atbildīgajām personām.

4. Izņēmuma gadījumos atkāpjoties no šajos ieteikumos noteiktās pieejas sankciju piemērošanai, Komisija to īpaši pamato savā lēmumā.

5. Par sankciju uzskata finanšu un kapitāla tirgus dalībnieka darbību regulējošajā normatīvajā aktā paredzētās sankcijas.

6. Piemērojot sankciju, tiek nodrošināta atbilstība *ne bis in idem* principam, t.i., neviens nevar tikt sodīts dubulti par vienu un to pašu pārkāpumu.

7. Piemērojot sankciju par pārkāpumu atbildīgajai personai, tiek nodrošināta atbilstība *nulla poena sine culpa* principam, t.i., tiek ņemta vērā personas atbildība.

8. Komisija savā darbībā ievēro principu "Konsultē vispirms".

**2. Pārkāpumu vērtēšana un sankciju piemērošana**

9. Ja finanšu un kapitāla tirgus dalībnieka vai par pārkāpumu atbildīgās personas izdarītais pārkāpums konkrētajos faktiskajos apstākļos nav radījis tādu apdraudējumu tiesiski aizsargātajām interesēm, lai par to piemērotu sankciju, Komisija jebkurā stadijā var izbeigt administratīvo lietu, nepiemērojot sankciju.

10. Nosakot sankciju, Komisija piemēro šādus soļus:

10.1. identificē pārkāpuma grupu;

10.2. izvērtē, vai nav iestājušies brīdinājuma vai publiska paziņojuma piemērošanas apstākļi;

10.3. ja nav iestājušies šo ieteikumu 10.2. apakšpunktā minētie apstākļi, nosaka piemērojamo soda naudas bāzes likmi;

10.4. ņem vērā sekas un atkārtotību;

10.5. novērtē atbildību pastiprinošos un mīkstinošos apstākļus;

10.6. novērtē soda apmēra samērīgumu ar faktiskajiem apstākļiem, citiem tirgus dalībniekiem par tādu pašu pārkāpumu piemērotajiem sodiem un finanšu un kapitāla tirgus dalībnieka finansiālo stāvokli un ietekmi uz to.

11. Aprēķinot soda naudas apmēru, par pamatu kopējā gada apgrozījuma vai gada neto ienākumu summas noteikšanai izmanto šo ieteikumu 1. pielikumā norādītās gada pārskata pozīcijas.

12. Ja normatīvais akts maksimālo soda naudas apmēru nosaka gan skaitliskā izteiksmē, gan procentuālā izteiksmē, ņemot vērā kopējo gada apgrozījumu, kā soda naudas maksimālo apmēru izvēlas to, kurš atbilst pārkāpuma izdarītāja finansiālajai situācijai.

13. Ja ir iespējams noteikt pārkāpuma rezultātā gūto ienākumu vai novērsto iespējamo zaudējumu apmēru, Komisija nepiemēro šo ieteikumu 2. nodaļā noteikto kārtību, izņemot šo ieteikumu 10.6. apakšpunktu.

**2.1. Bāzes likmes noteikšana par finanšu un kapitāla tirgus dalībnieku darbības jomu, izņemot noziedzīgi iegūtu līdzekļu legalizācijas un terorisma un proliferācijas finansēšanas novēršanas un starptautisko un Latvijas Republikas nacionālo sankciju jomu, regulējošo normatīvo aktu prasību pārkāpumiem**

14. Finanšu un kapitāla tirgus dalībnieku darbības jomu regulējošo normatīvo aktu pārkāpumus iedala četrās grupās:

14.1. formāls pārkāpums;

14.2. viegls pārkāpums;

14.3. nopietns (smags) pārkāpums;

14.4. kritisks pārkāpums.

15. Finanšu un kapitāla tirgus dalībnieku darbību regulējošo normatīvo aktu pārkāpumu sadalījums šo ieteikumu 14. punktā noteiktajās pārkāpumu grupās ir apkopots šo ieteikumu 2.–12. pielikumā.

16. Nosakot piemērojamās sankcijas veidu, ņem vērā pārkāpumu grupu, kurā ietilpst izdarītais pārkāpums, kā arī šādus nosacījumus:

|  |  |  |  |
| --- | --- | --- | --- |
| **Formāls pārkāpums** | **Viegls pārkāpums** | **Nopietns (smags) pārkāpums** | **Kritisks pārkāpums** |
| **Publisks paziņojums, norādot par pārkāpumu atbildīgo fizisko vai juridisko personu un informējot par pārkāpuma būtību**  Sankciju piemēro, ja ir izpildīti visi šie nosacījumi:  1) netiek konstatēti atbildību pastiprinošie apstākļi un nav iestājušās negatīvās sekas;  2) pārkāpums izdarīts pirmo reizi (nav atkārtots);  3) pārkāpums ir novērsts līdz lēmuma pieņemšanas dienai un ir veiktas darbības, lai novērstu pārkāpuma atkārtošanos. | **Publisks paziņojums, norādot par pārkāpumu atbildīgo fizisko vai juridisko personu un informējot par pārkāpuma būtību**  Sankciju piemēro, ja ir izpildīti visi šie nosacījumi:  1) netiek konstatēti atbildību pastiprinošie apstākļi un nav iestājušās negatīvās sekas;  2) pārkāpums izdarīts pirmo reizi (nav atkārtots);  3) pārkāpums ir novērsts līdz lēmuma pieņemšanas dienai un ir veiktas darbības, lai novērstu pārkāpuma atkārtošanos. | **Brīdinājums**  Sankciju piemēro, ja ir izpildīti visi šie nosacījumi:  1) persona pirms pārbaudes pati ir informējusi Komisiju par pārkāpumu;  2) netiek konstatēti atbildību pastiprinošie apstākļi un nav iestājušās negatīvās sekas;  3) pārkāpums izdarīts pirmo reizi (nav atkārtots);  4) pārkāpums ir novērsts līdz lēmuma pieņemšanas dienai un ir veiktas darbības, lai novērstu pārkāpuma atkārtošanos. | **Brīdinājums**  Sankciju piemēro, ja ir izpildīti visi šie nosacījumi:  1) persona pirms pārbaudes pati ir informējusi Komisiju par pārkāpumu;  2) netiek konstatēti atbildību pastiprinošie apstākļi un nav iestājušās negatīvās sekas;  3) pārkāpums izdarīts pirmo reizi (nav atkārtots);  4) pārkāpums ir novērsts līdz lēmuma pieņemšanas dienai un ir veiktas darbības, lai novērstu pārkāpuma atkārtošanos. |
| **Brīdinājums**  Sankciju piemēro, ja ir izpildīti visi šie nosacījumi:  1) nav būtiskas ietekmes uz finanšu sektoru;  2) pārkāpums izdarīts pirmo reizi (nav atkārtots);  3) pārkāpums ir novērsts līdz lēmuma pieņemšanas dienai vai ir veiktas darbības, lai novērstu pārkāpuma atkārtošanos. | **Brīdinājums**  Sankciju piemēro, ja ir izpildīti visi šie nosacījumi:  1) nav būtiskas ietekmes uz finanšu sektoru;  2) pārkāpums izdarīts pirmo reizi (nav atkārtots);  3) pārkāpums ir novērsts līdz lēmuma pieņemšanas dienai vai ir veiktas darbības, lai novērstu pārkāpuma atkārtošanos. | **Soda nauda**  Sankciju piemēro, ja nav izpildīti nosacījumi, kas ļauj piemērot brīdinājumu. | **Soda nauda**  Sankciju piemēro, ja nav izpildīti nosacījumi, kas ļauj piemērot brīdinājumu. |
| **Soda nauda**  Sankciju piemēro, ja nav izpildīti nosacījumi, kas ļauj piemērot vieglāku sankcijas veidu (publisku paziņojumu vai brīdinājumu). | **Soda nauda**  Sankciju piemēro, ja nav izpildīti nosacījumi, kas ļauj piemērot vieglāku sankcijas veidu (publisku paziņojumu vai brīdinājumu). |  | **Licences vai reģistrācijas anulēšana**  Sankciju piemēro, ja pārkāpumi ir sistemātiski un veikti ilgā laika periodā. |

17. Soda naudas bāzes likmes lielums ir atkarīgs no finanšu un kapitāla tirgus dalībnieka gada apgrozījuma vai gada ienākumiem fiziskās personas gadījumā. Tiek izdalītas šādas grupas:

17.1. pirmā grupa – līdz 100 000 *euro*;

17.2. otrā grupa – no 100 001 līdz 1 000 000 *euro*;

17.3. trešā grupa – no 1 000 001 līdz 10 000 000 *euro*;

17.4. ceturtā grupa – virs 10 000 001 *euro*.

18. Ņemot vērā šo ieteikumu 17. punktā noteikto iedalījumu grupās, soda naudas bāzes likme tiek noteikta šādā kārtībā:

|  |  |  |  |
| --- | --- | --- | --- |
| **Formāls pārkāpums** | **Viegls pārkāpums** | **Nopietns (smags) pārkāpums** | **Kritisks pārkāpums** |
| Pirmā grupa | | | |
| 1 000 EUR | 1% | 5% | 20% |
| Otrā grupa | | | |
| 3 000 EUR | 2% | 10% | 30% |
| Trešā grupa | | | |
| 5 000 EUR | 3% | 15% | 40% |
| Ceturtā grupa | | | |
| 7 000 EUR | 5% | 20% | 50% |

19. Soda naudas bāzes likme, kura tiek izteikta procentuālā apmērā, tiek aprēķināta no normatīvajos aktos noteiktā maksimālā soda naudas apmēra.

**2.2. Bāzes likmes noteikšana par noziedzīgi iegūtu līdzekļu legalizācijas un**

**terorisma un proliferācijas finansēšanas novēršanas un starptautisko un Latvijas Republikas nacionālo sankciju jomu regulējošo normatīvo aktu prasību pārkāpumiem**

20. Lai noteiktu grupu, kurā ietilpst noziedzīgi iegūtu līdzekļu legalizācijas un terorisma un proliferācijas finansēšanas novēršanas un starptautisko un Latvijas Republikas nacionālo sankciju (tālāk tekstā kopā – NILLTPFN) jomu regulējošo normatīvo aktu pārkāpumi, ņem vērā finanšu un kapitāla tirgus dalībnieka iekšējās kontroles sistēmas (tālāk tekstā – IKS) vērtējumu, kas noteikts saskaņā ar Komisijas pārbaužu rezultātu vērtēšanas metodoloģiju pēc audita veikšanas.

21. IKS vērtējums tiek kalibrēts, ņemot vērā finanšu un kapitāla tirgus dalībniekam noteikto riska grupu, kā arī pārkāpumu ilgumu.

21.1. Atkarībā no finanšu un kapitāla tirgus dalībniekam noteiktās riska grupas tiek noteikta šāda ietekme uz IKS vērtējumu:

|  |  |
| --- | --- |
| Riska grupas ekspozīcijas raksturojums | Ietekme uz IKS vērtējumu |
| zema | -5% |
| vidēja | 0% |
| paaugstināta | +3% |
| kritiska | +5% |

21.2. Pārkāpums uzskatāms par ilgstošu, ja no brīža, kad attiecīgās normatīvā akta prasības izpilde netika nodrošināta, līdz brīdim, kad pārkāpums konstatēts, ir pagājuši vairāk nekā seši mēneši. Komisija palielina IKS novērtējumu par šādiem procentpunktiem par katru no IKS elementiem, attiecībā uz kuru konstatētie pārkāpumi ir ilgstoši:

21.2.1. ja ilgstoši pārkāpumi konstatēti attiecībā uz tādiem IKS elementiem kā risku novērtējums, riska pārvaldīšanas stratēģija un vadības kultūra, kā arī klientu izpēte un darījumu uzraudzības kārtība, IKS vērtējums tiek palielināts par 2 procentpunktiem;

21.2.2. ja ilgstoši pārkāpumi konstatēti attiecībā uz citiem IKS elementiem, IKS vērtējums tiek palielināts par 0.5 procentpunktiem;

21.2.3. ja attiecībā uz IKS elementu un tā efektivitāti nav konstatēti būtiski trūkumi, procentpunkti par ilgstošumu par šo elementu netiek pieskaitīti.

22. IKS vērtējums, kas iegūts pēc kalibrācijas veikšanas, tiek izmantots, lai noteiktu pārkāpumu grupu. Pārkāpumu grupas ir šādas:

22.1. atbilstoša noziedzīgi iegūtu līdzekļu legalizācijas un terorisma un proliferācijas finansēšanas (tālāk tekstā – NILLTPF) riska pārvaldīšana, taču ir konstatēti atsevišķi pārkāpumi;

22.2. daļēji atbilstoša NILLTPF riska pārvaldīšana;

22.3. daļēji neatbilstoša NILLTPF riska pārvaldīšana;

22.4. neatbilstoša NILLTPF riska pārvaldīšana.

23. Nosakot piemērojamās sankcijas veidu, ņem vērā pārkāpumu grupu, kurā ietilpst izdarītais pārkāpums, kā arī šādus nosacījumus:

|  |  |  |  |
| --- | --- | --- | --- |
| **Atbilstoša NILLTPF riska pārvaldīšana, taču ir konstatēti atsevišķi pārkāpumi** | **Daļēji atbilstoša NILLTPF riska pārvaldīšana** | **Daļēji neatbilstoša NILLTPF riska pārvaldīšana** | **Neatbilstoša NILLTPF riska pārvaldīšana** |
| **Publisks paziņojums, norādot par pārkāpumu atbildīgo fizisko vai juridisko personu un informējot par pārkāpuma būtību**  Sankciju piemēro, ja ir izpildīti visi šie nosacījumi:  1) netiek konstatēti atbildību pastiprinošie apstākļi un nav iestājušās negatīvās sekas;  2) pārkāpums izdarīts pirmo reizi (nav atkārtots);  3) pārkāpums ir novērsts līdz lēmuma pieņemšanas dienai un ir veiktas darbības, lai novērstu pārkāpuma atkārtošanos. | **Publisks paziņojums, norādot par pārkāpumu atbildīgo fizisko vai juridisko personu un informējot par pārkāpuma būtību**  Sankciju piemēro, ja ir izpildīti visi šie nosacījumi:  1) netiek konstatēti atbildību pastiprinošie apstākļi un nav iestājušās negatīvās sekas;  2) pārkāpums izdarīts pirmo reizi (nav atkārtots);  3) pārkāpums ir novērsts līdz lēmuma pieņemšanas dienai un ir veiktas darbības, lai novērstu pārkāpuma atkārtošanos. | **Brīdinājums**  Sankciju piemēro, ja ir izpildīti visi šie nosacījumi:  1) persona pirms pārbaudes pati ir informējusi Komisiju par pārkāpumu;  2) netiek konstatēti atbildību pastiprinošie apstākļi un nav iestājušās negatīvās sekas;  3) pārkāpums izdarīts pirmo reizi (nav atkārtots);  4) pārkāpums ir novērsts līdz lēmuma pieņemšanas dienai un ir veiktas darbības, lai novērstu pārkāpuma atkārtošanos. | **Brīdinājums**  Sankciju piemēro, ja ir izpildīti visi šie nosacījumi:  1) persona pirms pārbaudes pati ir informējusi Komisiju par pārkāpumu;  2) netiek konstatēti atbildību pastiprinošie apstākļi un nav iestājušās negatīvās sekas;  3) pārkāpums izdarīts pirmo reizi (nav atkārtots);  4) pārkāpums ir novērsts līdz lēmuma pieņemšanas dienai un ir veiktas darbības, lai novērstu pārkāpuma atkārtošanos. |
| **Brīdinājums**  Sankciju piemēro, ja ir izpildīti visi šie nosacījumi:  1) nav būtiskas ietekmes uz finanšu sektoru;  2) pārkāpums izdarīts pirmo reizi (nav atkārtots);  3) pārkāpums ir novērsts vai ir veiktas darbības, lai novērstu pārkāpuma atkārtošanos. | **Brīdinājums**  Sankciju piemēro, ja ir izpildīti visi šie nosacījumi:  1) nav būtiskas ietekmes uz finanšu sektoru;  2) pārkāpums izdarīts pirmo reizi (nav atkārtots);  3) pārkāpums ir novērsts vai ir veiktas darbības, lai novērstu pārkāpuma atkārtošanos. | **Soda nauda**  Sankciju piemēro, ja nav izpildīti nosacījumi, kas ļauj piemērot brīdinājumu. | **Soda nauda**  Sankciju piemēro, ja nav izpildīti nosacījumi, kas ļauj piemērot brīdinājumu. |
|  | **Soda nauda**  Sankciju piemēro, ja nav izpildīti nosacījumi, kas ļauj piemērot vieglāku sankcijas veidu (publisku paziņojumu vai brīdinājumu). |  | **Licences vai reģistrācijas anulēšana**  Sankciju piemēro, ja pārkāpumi ir sistemātiski un veikti ilgā laika periodā. |

24. Soda naudas bāzes likme tiek noteikta procentos no maksimālā NILLTPFN jomu regulējošajos normatīvajos aktos noteiktā soda naudas apmēra šādā kārtībā:

24.1. atbilstoša NILLTPF riska pārvaldīšana, taču ir konstatēti atsevišķi pārkāpumi – 0 procentu;

24.2. daļēji atbilstoša NILLTPF riska pārvaldīšana – 20 procentu;

24.3. daļēji neatbilstoša NILLTPF riska pārvaldīšana – 35 procenti;

24.4. neatbilstoša NILLTPF riska pārvaldīšana – 50 procentu.

**2.3. Soda naudas aprēķināšana**

25. Aprēķinot soda naudu, Komisija piemēro šādus soļus:

25.1. nosaka bāzes likmi;

25.2. bāzes likmei pieskaita vai no tās atskaita procentpunktu summu, kas iegūta, aprēķinot par sekām, atkārtotību, atbildību pastiprinošiem vai atbildību mīkstinošiem apstākļiem noteiktos un piemērojamos procentpunktus atbilstoši šo ieteikumu 26., 27., 28. un 29. punktam.

26. Konstatētā pārkāpuma sekas novērtē pēc to ietekmes uz finanšu un kapitāla tirgus dalībnieka un finanšu sektora reputāciju, kā arī finansiālo stabilitāti:

26.1. ja tiek konstatēta pārkāpuma būtiska ietekme uz finanšu un kapitāla tirgus dalībnieka reputāciju vai finansiālo stabilitāti, tad bāzes likmes apmērs šo ieteikumu 25.2. apakšpunktā noteiktajā kārtībā tiek palielināts par 10 procentpunktiem;

26.2. ja tiek konstatēta pārkāpuma būtiska ietekme uz finanšu sektora reputāciju vai finansiālo stabilitāti, tad bāzes likmes apmērs šo ieteikumu 25.2. apakšpunktā noteiktajā kārtībā tiek palielināts par 20 procentpunktiem.

27. Bāzes likmes apmērs šo ieteikumu 25.2. apakšpunktā noteiktajā kārtībā tiek palielināts par 10 procentpunktiem, ja ir izdarīts atkārtots pārkāpums. Pārkāpums uzskatāms par atkārtotu, ja Komisija konkrētajam finanšu un kapitāla tirgus dalībniekam vai par pārkāpumu atbildīgajai personai jau iepriekš četru gadu laikāir piemērojusi sankciju par pārkāpumu, kas pēc veida, rakstura, būtības, sekām vai citām pazīmēm ir bijis līdzīgs pārkāpums.

28. Bāzes likmes apmērs šo ieteikumu 25.2. apakšpunktā noteiktajā kārtībā tiek palielināts par noteiktiem procentpunktiem, ja tiek konstatēti šādi atbildību pastiprinošie apstākļi:

28.1. persona administratīvās lietas ietvaros nav sadarbojusies, t.i., nav sniegusi informāciju, kavējusi tās sniegšanu, vai kā citādi kavējusi vai traucējusi lietas izskatīšanu – apmērs tiek palielināts par 5 procentpunktiem;

28.2. persona ir apzināti veikusi tādas darbības, kas vērstas uz iekšējo normatīvo aktu pārkāpšanu, iekšēji nostiprināto procesu apiešanu vai apzinātu izvairīšanos no ārējos normatīvajos aktos noteikto prasību izpildes, – apmērs tiek palielināts par 15 procentpunktiem;

28.3. pārkāpums netiek pārtraukts arī pēc tam, kad finanšu un kapitāla tirgus dalībnieks vai par pārkāpumu atbildīgā persona saņēmusi informāciju no Komisijas par iespējamo normatīvā akta pārkāpumu, – apmērs tiek palielināts par 10 procentpunktiem.

29. Bāzes likmes apmērs šo ieteikumu 25.2. apakšpunktā noteiktajā kārtībā tiek samazināts par noteiktiem procentpunktiem, ja tiek konstatēti šādi atbildību mīkstinošie apstākļi:

29.1. persona pirms Komisijas konstatētā pārkāpuma pati ir informējusi Komisiju par pārkāpumu – apmērs tiek samazināts par 15 procentpunktiem;

29.2. persona pārbaudes laikā, ja tāda ir veikta, un administratīvās lietas ietvaros ir sadarbojusies ar Komisiju un savlaicīgi sniegusi nepieciešamo informāciju – apmērs tiek samazināts par 5 procentpunktiem;

29.3. pārkāpums līdz lēmuma pieņemšanai ir novērsts un ir veiktas visas nepieciešamās darbības, lai novērstu pārkāpuma atkārtošanos, – apmērs tiek samazināts par 10 procentpunktiem, izņemot situāciju, ka tiek piemērots šo ieteikumu 29.4. apakšpunktā noteiktais atbildību mīkstinošais apstāklis;

29.4. persona līdz lēmuma pieņemšanai ir veikusi pasākumus pārkāpuma novēršanai, bet nepieciešami papildu pasākumi – apmērs tiek samazināts par 5 līdz 8 procentpunktiem;

29.5. persona finanšu tirgū darbojas mazāk nekā trīs gadus – apmērs tiek samazināts par 10 procentpunktiem;

29.6. pastāv citi apstākļi, kas konkrētajos faktiskajos apstākļos būtu uzskatāmi par atbildību mīkstinošiem apstākļiem, – apmērs tiek samazināts par maksimāli 10 procentpunktiem.

30. Ja soda naudas bāzes likme ir mazāka par šo ieteikumu 26., 27., 28. un 29. punktā noteikto un piemēroto procentpunktu kopsumu vai tā ir nulle, tad Komisija piemēro finanšu un kapitāla tirgus dalībniekam vai par pārkāpumu atbildīgajai personai brīdinājumu.

31. Ja ir konstatēti sistemātiski vai ilgā laika periodā veikti kritiski pārkāpumi, Komisija vērtē, vai nepastāv apstākļi, lai izskatītu jautājumu par licences vai reģistrācijas anulēšanu.

32. NILLTPFN jomu regulējošo normatīvo aktu prasību pārkāpumu gadījumā sankciju noteikšanā tiek vērtēts arī tas, vai nav iestājušies tādi faktiskie apstākļi, kas ļauj piemērot Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 78. panta pirmās daļas 5. un 6. punktā vai Starptautisko un Latvijas Republikas nacionālo sankciju likuma 13.2 panta ceturtās daļas 5. punktā noteiktās sankcijas.

**3. Sankciju piemērošana par pārkāpumu atbildīgajām fiziskajām personām**

33. Kritiska pārkāpuma vai neatbilstošas NILLTPF riska pārvaldīšanas gadījumā amatpersonai, kuras amata pienākumos attiecīgajā konstatētā pārkāpuma pastāvēšanas laika posmā ietilpa minētās jomas uzraudzība, piemēro brīdinājumu. Ja Komisija jau iepriekš četru gadu laikā par pārkāpumu atbildīgajai fiziskajai personai ir piemērojusi sankciju, tiek lemts par pienākuma uzlikšanu attiecīgajam tirgus dalībniekam atbrīvot fizisko personu no šo pienākumu veikšanas.

34. Ja tiek konstatēts, ka par pārkāpumu atbildīgās fiziskās personas rīcības rezultātā ir iestājies pārkāpums, kas uzskatāms par vieglu pārkāpumu saskaņā ar šo ieteikumu 14.2. apakšpunktu, vai gadījumos, kad konstatēta daļēji atbilstoša NILLTPF riska pārvaldīšana, piemēro brīdinājumu.

35. Ja pārkāpums ietilpst nopietna vai kritiska pārkāpuma kategorijā vai attiecīgi konstatēta daļēji neatbilstoša vai neatbilstoša NILLTPF riska pārvaldīšana, Komisija piemēro soda naudu līdz 10 procentiem no fiziskās personas gada ienākumiem. Komisija ņem vērā fiziskās personas iesniegto informāciju par tās gada ienākumiem, izņemot vienreizējus ienākumus (mantojums, dāvinājums, īpašuma pārdošana) vai pabalstus.

36. Nosakot piemērojamo soda naudas apmēru par pārkāpumu atbildīgajai fiziskajai personai, Komisija papildus ņem vērā informāciju no Latvijas Bankas Kredītu reģistra par personas saistībām, kā arī citu informāciju, kas attiecas uz personas finansiālo stāvokli vai nākotnē sagaidāmajiem ienākumiem vai izdevumiem, kuru rezultātā Komisija var atkāpties no šajos ieteikumos noteiktajā kārtībā aprēķinātā soda naudas apmēra, to atbilstoši pamatojot.

**4. Administratīvā līguma slēgšana**

37. Komisija var nepieņemt administratīvo aktu par sankcijas piemērošanu, bet slēgt administratīvo līgumu, ja finanšu un kapitāla tirgus dalībnieks vai par pārkāpumu atbildīgā persona atzīst izdarīto pārkāpumu, sadarbojas, tostarp veicina administratīvās lietas savlaicīgu izskatīšanu, un pastāv vismaz viens no šādiem apsvērumiem:

37.1. pārkāpums ir pārtraukts, tiklīdz no Komisijas saņemta informācija par to (Komisijas vēstule par konstatēto pārkāpumu vai pārbaudes izziņa) vai Komisijas norādītajā termiņā;

37.2. ir iesniegts pasākumu plāns pārkāpumu novēršanai.

38. Komisija neslēdz administratīvo līgumu gadījumos, kad ir pamats lemt par licences vai reģistrācijas anulēšanu.

39. Ja pēdējo piecu gadu laikā līdz administratīvās lietas ierosināšanai personai nav bijusi piemērota sankcija par pārkāpumu, kas pēc veida, rakstura, būtības, sekām vai citām pazīmēm ir bijis līdzīgs pārkāpums, Komisija, slēdzot administratīvo līgumu, atbilstoši šajos ieteikumos minētajai kārtībai aprēķināto soda naudas apmēru samazina par 50 procentiem. Mazāk nekā piecu gadu laikā slēdzot atkārtotu administratīvo līgumu, Komisija atbilstoši šajos ieteikumos minētajai kārtībai aprēķināto soda naudas apmēru samazina par 25 procentiem.

40. Administratīvo līgumu puses slēdz, savstarpēji vienojoties un saprātīgā termiņā. Ja puses nevienojas par līguma nosacījumiem, tad Komisijas padome pieņem lēmumu par sankcijas piemērošanu.

41. Informācijas par noslēgto administratīvo līgumu publicēšanai tiek piemērota kārtība, kādu nosaka finanšu un kapitāla tirgus dalībnieku darbības jomu regulējošie normatīvie akti attiecībā uz informācijas par piemērotajām sankcijām publicēšanu.

42. Komisija var pārskatīt administratīvajā līgumā noteiktās sankcijas un korektīvos pasākumus vai īstenot jebkādas citas tiesiskas darbības, ja ir mainījušies faktiskie vai tiesiskie apstākļi, kuri bija par pamatu šāda līguma slēgšanai un kuriem pastāvot Komisija neslēgtu šāda satura administratīvo līgumu.

**5. Noslēguma jautājumi**

43. Ieteikumi stājas spēkā 2022. gada 1. augustā.

44. Ar šo ieteikumu spēkā stāšanos spēku zaudē:

44.1. Komisijas 2016. gada 28. decembra instrukcija Nr. 218 "Ieteikumi (vadlīnijas) sankciju noteikšanai finanšu un kapitāla tirgus dalībniekiem un par pārkāpumu atbildīgajām fiziskajām un juridiskajām personām par finanšu un kapitāla tirgus regulējuma pārkāpumiem";

44.2. Komisijas 2017. gada 31. oktobra instrukcija Nr. 174 "Ieteikumi (vadlīnijas) sankciju un tiesisko pienākumu par noziedzīgi iegūtu līdzekļu legalizācijas un terorisma finansēšanas jomas normatīvo aktu pārkāpumiem noteikšanai finanšu un kapitāla tirgus dalībniekiem un par pārkāpumu atbildīgajām fiziskajām personām".

Finanšu un kapitāla tirgus komisijas

priekšsēdētāja S. Purgaile

p.i.

padomes locekle K. Černaja-Mežmale